PROTIMONOPOLNÝ   ÚRAD   SLOVENSKEJ  REPUBLIKY

	ROZHODNUTIE

Číslo: 2003/ZK/1/1/016                                                                  Bratislava  04. 02. 2003 

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na návrh podnikateľa SLAG–SCRAP, a.s. Košice,  Vstupný areál U.S. Steel, 044 54 Košice podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov vo veci rozhodnutia podľa § 6 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov o tom, že zákaz podľa § 4 a 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov sa na čas určený v rozhodnutí úradu nevzťahuje na dohodu obmedzujúcu súťaž nazvanú Rámcová zmluva na rok 2002 – 2003 uzatvorenú dňa 18. 01. 2002 medzi spoločnosťami U.S. Steel Košice, s.r.o., Vstupný areál U.S. Steel, 044 54 Košice a SLAG – SCRAP, a.s. Košice, Vstupný areál U.S. Steel, 044 54 Košice takto

r o z h o d o l :

1. podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona Slovenskej národnej rady č. 465/2002 Z. z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov správne konanie zastavuje, pretože dôvod na konanie nebol daný.

2. podľa § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona Slovenskej národnej rady č. 465/2002 Z. z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov za porušenie   § 4 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona Slovenskej národnej rady č. 465/2002 Z. z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov ukladá:

-	podnikateľovi SLAG–SCRAP, a.s. Košice, so sídlom Vstupný areál U.S. Steel,                   044 54 Košice peňažnú pokutu vo výške  300 000 Sk, slovom tristotisíc slovenských korún a

-	podnikateľovi U.S. Steel Košice, s.r.o., so sídlom Vstupný areál U.S. Steel,                    044 54 Košice peňažnú pokutu vo výške  300 000 Sk, slovom tristotisíc slovenských korún,

ktorú sú povinní uhradiť v lehote 15 dní odo dňa nadobudnutia právoplatnosti tohto rozhodnutia na účet Protimonopolného úradu Slovenskej republiky vedený v Národnej banke Slovenska pod číslom 19-8624002/0720, VS 200311016, KS 1118.

Odôvodnenie:

	Podnikateľ SLAG-SCRAP, a.s. Košice, so sídlom Vstupný areál U.S. Steel, 044 54  Košice (ďalej len „SLAG-SCRAP, a.s.“) listom doručeným dňa 05. 08. 2002 na Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“) podal návrh na vydanie rozhodnutia podľa § 6 ods. 3 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon č. 136/2001 Z. z.“) o tom, že zákaz podľa § 4 a 5 zákona sa na čas určený v rozhodnutí úradu nevzťahuje na Rámcovú zmluvu na rok 2002 – 2003 uzatvorenú dňa 18. 01. 2002 medzi spoločnosťami U.S. Steel Košice, s.r.o., Vstupný areál U.S. Steel, 044 54 Košice (ďalej len „U.S. Steel Košice, s.r.o.“) a SLAG – SCRAP, a.s. (ďalej len      „Rámcová zmluva“), ktorej predmetom je stanovenie množstva, sortimentu, kvality, zásady tvorby cien a podstatných podmienok dodávok vysokopecnej granulovanej trosky a vysokopecného štrku. 

	Na základe tohto návrhu dňa 05. 08. 2002 začalo správne konanie podľa § 25 ods. 1 zákona č. 136/2001 Z. z.  vo veci vydania rozhodnutia podľa § 6 ods. 3 zákona č. 136/2001 Z. z., účastníkmi ktorého sa podľa § 25 ods. 3 zákona č. 136/2001 Z. z. stali podnikatelia SLAG SCRAP, a.s. a U.S. Steel Košice, s.r.o.  

Správny poplatok v zmysle zákona č. 145/1995 Z. z. o správnych poplatkoch v znení neskorších predpisov bol uhradený podľa predloženého dokladu dňa  30. 07. 2002.   

	Podľa výpisu z Obchodného registra evidovanom na Okresnom súde Košice I v oddieli Sa Vložka číslo: 311/V je predmetom podnikania SLAG-SCRAP, a.s. komplexná činnosť súvisiaca s haldovaním všetkých druhov odpadov, rozoberanie haldy, triedenie a spracovanie získaných komponentov, prekládka koľají, výroba a oprava koľajísk, oprava ťažkých mechanizmov, nákup: základných prostriedkov, náhradných dielov a predmetov postupnej spotreby súvisiacich s predmetom činnosti, vstupných surovín pre spracovanie v oblasti predmetu činnosti, služieb a výkonov od iných právnych subjektov, predaj spracovaných surovín v oblasti predmetu činnosti, základných prostriedkov, náhradných dielov a predmetov postupnej spotreby, výkonov iným právnym subjektom, poradenská služba v oblasti predmetu podnikania, maloobchodná a veľkoobchodná činnosť - nákup a predaj valcovaného materiálu, kovových výrobkov, pohonných hmôt, stavebného materiálu, dreva, výrobkov z dreva, spotrebného tovaru, nealkoholických nápojov, ochranných a pracovných pomôcok, hygienických potrieb, elektrovýrobkov, pneumatík na motorové vozidlá a pracovné stroje, sprostredkovateľská a konzultačná činnosť, sprostredkovanie obchodu, vykonávanie jednoduchých stavieb a poddodávok.

Podľa výpisu z Obchodného registra evidovanom na Okresnom súde Košice I v oddieli Sro Vložka číslo: 11711/V je predmetom podnikania U.S. Steel Košice, s.r.o. predovšetkým výroba a predaj nasledovných komodít: koks, surové železo, oceľové plechy, plechy pre elektroniku, pásová oceľ, štrkopiesky a drvná hmota, výrobky z dechtu, priemyselné hnojivá, pitná a úžitková voda, chemické činidlá, drobné kovové obaly, kovové trubky, stroje a zariadenia pre všeobecné účely. Ďalej  veľkoobchod a maloobchod s nasledovnými komoditami: železná ruda, energetické palivá, hutnícke, železiarenské, strojárenské a keramické výrobky, technológie a technologické celky, kovy a kovové rudy, stroje pre priemysel, obchod a lodnú dopravu, surové železo, oceľ, valcované plechy, kovové výrobky, kovové konštrukcie, rúry, vykurovacie inštalatérske telesá, ventilačné zariadenia, kovové odliatky, koks a koksochemické výrobky, žiaruvzdorný materiál, žiaruvzdorné hmoty a stavivá, stroje a zariadenia, rudy, uhlie, farebné kovy a ich zliatiny, legovacie prísady, suroviny pre výrobu magnezitodolomitových šamotových stavív a špeciálnu keramiku, špeciálna keramika, kazivec, piesky, cement, vápno, oceliarska vysokopecná hmota, liace prášky, tepelnoizolačné výrobky, iontomeničové hmoty, výrobky z plastov a dreva, plasty, guma, sklo, drahé kovy, meď, zinok, cín, farebné kovy, chemikálie a plyny /okrem jedov a žieravín/, smola, magnezit, laky, oleje, mazivá.

V Rámcovej zmluve vystupuje podnikateľ U.S. Steel Košice, s.r.o. ako predávajúci 
a podnikateľ SLAG-SCRAP, a.s. ako kupujúci. 

Podľa článku I. je predmetom Rámcovej zmluvy predovšetkým stanovenie množstva, sortimentu, kvality, zásady tvorby cien a podstatných podmienok dodávok vysokopecnej granulovanej trosky a vysokopecného štrku pre všetky kontrakty uzavreté medzi Stranami v období od 01. 01. 2002 do 31. 12. 2003. V predmete Rámcovej zmluvy je zakotvený aj spôsob a podmienky realizácie dodávok Tovaru, ktorý je definovaný v článku I. ako: 
a)	vysokopecná granulovaná troska. 
b)	vysokopecný štrk.

V predchádzajúcom správnom konaní začatom dňa 13. 03. 2002 vo veci vydania rozhodnutia podľa § 6 ods. 4 zákona č. 136/2001 Z. z. o tom, že Rámcová zmluva na rok 2002 – 2003, nie je v rozpore s § 4 zákona č. 136/2001 Z. z. alebo že dohoda obmedzujúca súťaž nie je v rozpore s § 6 ods. 1 zákona č. 136/2001 Z. z., úrad dospel k záveru, že predmetná Rámcová zmluva obsahuje dojednania, ktoré sú v rozpore s § 4 zákona. 

Úrad pri posudzovaní jednotlivých ustanovení článkov Rámcovej zmluvy vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu. Dohodou podnikateľov je každý súhlasný prejav vôle strán, ktorý obmedzuje alebo je spôsobilý obmedziť zmluvnú voľnosť strán tým, že založí, zmení alebo zruší ich práva a záväzky. Úrad v predmetnom správnom konaní dospel k záveru, že nasledujúce ustanovenia Rámcovej zmluvy predstavujú obmedzenie súťaže:

Článok VII - Osobitné ustanovenia - bod 7.1. v znení:„ Kupujúci bude v rozsahu nakúpených tovarov VP granulátu plne zabezpečovať týmto materiálom aj potreby odberateľov, ktorí nie sú zahrnutí do sféry VSH a.s. alebo fy Holcim ako cementáreň Ladce a Horné Srnie a to k plnej spokojnosti všetkých troch subjektov vstupujúcich do obchodu s VP troskou“.

Po zhodnotení uvedeného ustanovenia Rámcovej zmluvy prišiel úrad k záveru, že môže mať za následok obmedzenie hospodárskej súťaže a je v rozpore s § 4 ods. 1 zákona č. 136/2001 Z. z. Uvedené ustanovenie zaväzuje spoločnosť SLAG-SCRAP, a.s. dodávať zmluvný tovar spoločnostiam Považská cementáreň a.s., Ladce a CEMMAC a.s., Horné Srnie, ktoré pritom nie sú stranami Rámcovej zmluvy. Týmto zmluvným záväzkom je obmedzená voľnosť konania spoločnosti SLAG-SCRAP, a.s. samostatne rozhodovať, s kým a za akých podmienok bude obchodovať.

 Článok VII – Osobitné ustanovenia - bod 7.2. v znení: „Množstvo vyrobeného Tovaru nad rámec stanovený v tejto zmluve bude prednostne ponúknutý firme SLAG-SCRAP, a.s. V prípade nezáujmu zo strany SLAG-SCRAP, a.s. ponúkne predávajúci tento objem inému subjektu. Vyrobené a dodané množstvo Tovaru sa bude štvrťročne vyhodnocovať.“  

Na základe analýzy predmetného ustanovenia prišiel úrad k záveru, že spoločnosť SLAG-SCRAP, a.s., za predpokladu, že si uplatní svoje prednostné právo, sa stáva výhradným odberateľom zmluvných tovarov od spoločnosti U.S. Steel Košice, s.r.o. Táto skutočnosť môže mať za následok obmedzenie hospodárskej súťaže a uvedené ustanovenie je v rozpore s § 4 ods. 1 zákona č. 136/2001 Z. z. Jeho dôsledkom je obmedzenie voľnosti spoločnosti US Steel Košice, s.r.o. vstupovať do obchodných vzťahov s inými odberateľmi ako je SLAG-SCRAP, a.s. Uvedené ustanovenie zároveň predstavuje obmedzenie súťaže z hľadiska tretích strán - záujemcov o kúpu zmluvného tovaru - ktoré nemajú možnosť odoberať ho priamo od jeho producenta, t.j. U.S. Steel Košice, s.r.o.        

Úrad na základe vlastného šetrenia a predložených dokladov zároveň zistil, že spoločný podiel podnikateľov U.S. Steel Košice, s.r.o. a SLAG-SCRAP, a.s. na relevantnom trhu dodávok vysokopecnej granulovanej trosky predstavoval v roku 2001 90 % a na relevantnom trhu dodávok vysokopecného štrku a prírodných štrkopieskov spoločný podiel zmluvných strán predstavoval 12%. Na základe uvedenej skutočnosti úrad konštatoval, Rámcová zmluva nie je dohodou obmedzujúcou súťaž, na ktorú sa v zmysle § 6 ods. 1 zákona  č. 136/2001 Z. z. nevzťahuje zákaz podľa § 4 zákona č. 136/2001 Z. z. a správne konanie zastavil.

V nadväznosti na vyššie uvedené závery z predošlého správneho konania vo veci vydania rozhodnutia podľa § 6 ods. 4 zákona č. 136/2001 Z. z. v tomto správnom konaní začatom na návrh podnikateľa SLAG-SCRAP, a.s. bolo úlohou úradu zhodnotiť Rámcovú zmluvu a predmetné dojednania z hľadiska splnenia podmienok uvedených v § 6 ods. 3 písm. a) až d) zákona č. 136/2001 Z. z.

Nakoľko v priebehu konania došlo zákonom č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov s účinnosťou od 01. 10. 2002 k zmene a doplneniu zákona č. 136/2001 Z. z. a táto nová právna úprava neobsahuje prechodné ustanovenia, vydáva úrad rozhodnutie v predmetnej veci podľa novelizovaného znenia zákona č. 136/2001 Z. z. (ďalej len „zákon“)
 
Podľa § 6 ods. 3 zákona na základe návrhu podnikateľa úrad rozhodne, že zákaz podľa § 4 a 5 sa na čas určený v rozhodnutí úradu nevzťahuje na dohodu obmedzujúcu súťaž, ak táto dohoda súčasne
a)	prispieva k zlepšeniu výroby alebo distribúcii tovaru alebo k podpore technického alebo hospodárskeho rozvoja,

b)	poskytuje spotrebiteľom primeranú časť prospechu, ktorý z toho vyplýva,

c)	neukladá účastníkom dohody obmedzujúcej súťaž také obmedzenia, ktoré nie sú nevyhnutné na dosahovanie cieľov dohody,

d)	neumožňuje účastníkom dohody obmedzujúcej súťaž vylúčiť vo vzťahu k podstatnej časti dotknutého tovaru na relevantnom trhu. 

Pre potreby posúdenia Rámcovej zmluvy z hľadiska podmienok uvedených v § 6   ods. 3 zákona úrad pristúpil k vymedzeniu relevantného trhu.

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľov zhodné alebo vzájomne zastupiteľné.

Relevantný trh je definovaný v zmysle § 3 ods. 4 zákona ako tovarový relevantný trh, ktorý zahŕňa zhodné alebo vzájomne zastupiteľné tovary schopné uspokojiť určitú potrebu užívateľov a v zmysle § 3 ods. 6 zákona ako priestorový relevantný trh, ktorý je vymedzený územím, na ktorom sú súťažné podmienky také homogénne, že toto územie môže byť oddelené od ostatných území s odlišnými súťažnými podmienkami.

Úrad dospel k záveru, že priestorovo sú oba relevantné trhy definované územím Slovenskej republiky, vzhľadom na územný rozsah dodávok oboch komodít od ich producenta, pričom z hľadiska podmienok dodávok má takto vymedzené územie homogénny charakter.

 Ako tovarové relevantné trhy úrad vymedzil:

-	relevantný trh dodávok vysokopecnej granulovanej trosky od producenta k odberateľom a
-	relevantný trh dodávok vysokopecného štrku a prírodných štrkopieskov od producenta k odberateľom.

V ďalšom kroku úrad pristúpil k samotnému zhodnoteniu ustanovení Článku VII, body 7.1. a 7.2. Rámcovej zmluvy z hľadiska splnenia podmienok § 6 ods. 3 písm. a) až d) zákona.   

Úrad dospel k záveru, že dojednania Článku VII, body 7.1. a 7.2. Rámcovej zmluvy bude hodnotiť v zmysle splnenia uvedených podmienok spoločne, nakoľko obsahovo spolu úzko súvisia. 

Úrad zastáva názor, že ustanovenia bodu 7.1. Rámcovej zmluvy, v ktorom sa kupujúci zaväzuje zabezpečovať vysokopecným granulátom aj potreby cementárni Ladce a Horné Sŕnie, vyjadruje záujem predávajúceho zabezpečiť, aby uvedené cementárne mali možnosť odberu vysokopecnej granulovanej trosky a priamo súvisí s poskytnutím výhradného práva na odber zmluvného tovaru kupujúcemu (bod 7.2. Rámcovej zmluvy).

Pri hodnotení uvedených ustanovení Rámcovej zmluvy z hľadiska splnenia podmienok    § 6 ods. 3 zákona sa úrad zameral predovšetkým na analýzu prínosov Rámcovej zmluvy k hospodárskej efektívnosti vo vzťahu k dodávkam vysokopecnej granulovanej trosky, nakoľko dodávky tohto zmluvného tovaru sú z tohto hľadiska rozhodujúce.  Dodávky druhého zmluvného tovaru – vysokopecného štrku – nemajú z hľadiska zhodnotenia prínosov Rámcovej zmluvy v zmysle podmienok § 6 ods. 3  podstatný vplyv na závery, ku ktorým úrad dospel.   

- Zhodnotenie podľa § 6 ods. 3 písm. a) zákona, t.j. či dojednania Článku VII, body 7.1. a 7.2. Rámcovej zmluvy prispievajú k zlepšeniu výroby alebo distribúcii tovaru alebo k podpore technického alebo hospodárskeho rozvoja.

	Z predložených dokladov a informácii úrad zistil, že U.S. Steel Košice, s.r.o. ako producent tekutej vysokopecnej trosky, ktorá predstavuje vlastne odpad pri výrobe ocele, má eminentnú snahu na jej maximálnom spracovaní a predaji produktov z nej. Z tekutej trosky ako odpadu sa dajú vyrobiť len dva rozhodujúce výrobky, a to vysokopecná granulovaná troska a vysokopecný granulovaný štrk. Nespracovaná tekutá vysokopecná troska sa vylieva na skládku odpadu,  kde tuhne a je ďalej nepoužiteľná. Z titulu nutnosti prevádzkovať skládku vznikajú spoločnosti U.S. Steel Košice, s.r.o. náklady na uloženie, poplatky štátu za znečisťovanie životného prostredia za uložený odpad, náklady za údržbu a prevádzku skládky, náklady za ochranu spodných vôd a prípadné rozširovanie skládky. Investičné náklady vynaložené spoločnosťou U.S. Steel Košice, s.r.o. na prevádzku skládky predstavovali len v posledných rokoch cca 450 mil. Sk. Produkcia tekutej trosky, ako následok výroby ocele, sa ročne pohybuje v závislosti od výroby ocele, od 1,1 – 1,4 mil. ton. Vzhľadom na vyššie uvedené je jednoznačné, že U.S. Steel Košice, s.r.o. má  eminentný záujem dlhodobo riešiť likvidáciu celej produkcie tekutej trosky, či už vo forme vysokopecnej granulovanej trosky alebo vysokopecného štrku.  
	
Ako vyplýva z predložených podkladov, pre spoločnosť U.S. Steel Košice, s.r.o. je výhodné, keď odber celej produkcie vysokopecnej granulovanej trosky jej zabezpečuje jeden odberateľ. Je to aj vzhľadom na to, že predmetná problematika spracovania odpadu – vysokopecnej trosky a jej odbyt je mimo hlavného výrobného zamerania oceliarne, ktorú však musí riešiť nakoľko je producentom tohto odpadu. Pre U.S. Steel Košice, s.r.o. je dôležité mať zabezpečenú istotu odberu, čo je aj cieľom predmetnej Rámcovej zmluvy. Spoločnosť SLAG-SCRAP, a.s. predstavuje pre spoločnosť U.S. Steel Košice, s.r.o. už osvedčeného partnera s dlhoročnými skúsenosťami s výrobou a odbytom vysokopecnej granulovanej trosky. Vzhľadom na to, že vysokopecná granulovaná troska je určená pre výrobu cementu, resp. pre výrobu zmesných troskoportlandských cementov, je tým daný okruh potenciálnych odberateľov. V Slovenskej republike sú odberateľmi vysokopecnej granulovanej trosky od spoločnosti U.S. Steel Košice, s.r.o., resp. od spoločnosti Vulkmont, a.s., spoločnosti Považská cementáreň, a.s., Ladce, CEMMAC a.s., Horné Srnie, Stredoslovenská cementáreň a.s., Banská Bystrica, Holcim (Slovensko), a.s., Rohožník a VSH, a.s., Turňa nad Bodvou. Najväčšími odberateľmi vysokopecnej granulovanej trosky sú Holcim (Slovensko), a.s., Rohožník a VSH, a.s., Turňa nad Bodvou  čo je dané aj tým, že tieto spoločnosti sú akcionármi spoločnosti SLAG-SCRAP, a.s. Spoločnosť SLAG-SCRAP, a.s. zabezpečuje dlhodobo odbyt predmetnej komodity pre vyššie uvedené spoločnosti. Spoločnosť SLAG-SCRAP, a.s. zabezpečuje vývozy predmetnej komodity aj pre zahraničných odberateľov. Ako deklaruje spoločnosť SLAG-SCRAP, a.s., k zabezpečeniu zahraničných kontraktov potrebuje taktiež dlhodobú istotu dodávok, ktorú by mala predmetná Rámcová zmluva zabezpečiť. 

K vyššie uvedenému je možné konštatovať, že umožnenie záväzného, pravidelného odberu vysokopecnej granulovanej trosky prispeje k zlepšeniu výroby a to nielen z hľadiska množstva, ale aj vyrovnanosti kvality. Prispieva aj k zlepšeniu distribúcie tovaru prostredníctvom jedného centra, pričom distribúcia prebieha za úplne rovnakých podmienok pre všetkých odberateľov. 

	K podpore technického rozvoja spoločnosť SLAG-SCRAP, a.s. uvádza, že sa prejaví v tom, že cementáreň VSH, a.s. Turňa nad Bodvou pristupuje k úprave technológie výroby cementu, pri ktorej sa uplatní podstatne vyššia spotreba vysokopecnej granulovanej trosky. Spoločnosť pripravuje investičné akcie a vo vzťahu k ich návratnosti sú potrebné stabilizované zmluvné dodávky granulátu k čomu má prispieť predmetná Rámcová zmluva.

Ďalší významnejší produkt z vysokopecnej trosky je vysokopecný štrk, ktorého odbyt podlieha sezónnym výkyvom, v jeho predaji sa prejavuje zníženie aktivít v stavebníctve a navyše je plne zastupiteľný  s inými produktmi / prírodné štrky, drvené kamenivo, oceliarska troska.../ Preto spracovanie trosky ako odpadu sa bude orientovať najmä smerom ku produkcii vysokopecnej granulovanej trosky pre cementárne. Spoločnosť SLAG-SCRAP, a.s. sa k problematike exkluzivity zakotvenej v Rámcovej zmluve aj na vysokopecný štrk sa vyjadrila v tom zmysle, že sa jedná o omyl a exkluzivita sa nevzťahuje na vysokopecný štrk, ktorý odbytuje spoločnosť U.S. Steel Košice, s.r.o. sama. Uvedenú skutočnosť úrad zobral na vedomie, pričom, ako už bolo uvedené vyššie, nemala podstatný vplyv na závery, ku ktorým úrad dospel. 

Úrad na základe vyššieho uvedeného dospel k záveru, že ustanovenia v predmetnej  Rámcovej zmluve, ktoré sú obsiahnuté v Článku VII, bod 7.1. a bod 7.2. prispievajú k zlepšeniu výroby a distribúcie tovaru, ako aj k podpore technického rozvoja, čím je splnená podmienka podľa § 6 ods. 3 písm. a) zákona.

-  Zhodnotenie podľa § 6 ods. 3 písm. b) zákona, t.j. či Rámcová zmluva poskytuje spotrebiteľom primeranú časť prospechu, ktorý z toho vyplýva.

	Na základe predložených podkladov úrad zistil, že pre odbery vysokopecnej granulovanej trosky od spoločnosti U.S. Steel Košice, s.r.o. platí záväzná rabatová listina na predaj vysokopecnej granulovanej trosky pre rok 2002, z ktorej vyplýva:

Pri odbernom množstve           Cena
v tis. t/rok                                  Sk/t    
od 0-10                          	137,- 
11-20	130,-
21-50	125,-
51-100	115,-
101-300	110,-
301-450	107,-
451-700	  98,-
701-800	  95,-
nad 800	  90,-

Z uvedeného vyplýva, že čím väčší je odber, tým nižšia je cena za mernú jednotku (t). Dôvodom je logický záujem spoločnosti U.S. Steel Košice, s.r.o. maximalizovať odbery, lebo v prípade neodberov vysokopecnej granulovanej trosky vznikajú spoločnosti vysoké náklady na skladovanie a náklady v súvislosti s ochranou životného prostredia. 

Spoločnosť SLAG-SCRAP, a.s. nakupovala v roku 2002 vysokopecnú granulovanú trosku od spoločnosti U.S. Steel Košice, s.r.o. za 98,- Sk za tonu vzhľadom na záväzok odobrať celkové množstvo 700 tis. ton troskových výrobkov za rok v zmysle Rámcovej zmluvy. Pritom nesie plne riziká za následný predaj - odbyt, zabezpečuje služby spojené s kontrolou kvality a expedíciou. 

Ako vyplýva z predložených dokladov, všetci odberatelia nakupujú od spoločnosti  SLAG-SCRAP, a.s. vysokopecnú granulovanú trosku za jednotnú cenu 110,- Sk za tonu. 

Úrad skúmal či z vyššie uvedeného postupu pri odbyte vysokopecnej granulovanej trosky z produkcie spoločnosti U.S. Steel Košice, s.r.o. prostredníctvom spoločnosti SLAG-SCRAP, a.s. majú prospech aj ostatní odberatelia, t.j.  spoločnosti Považská cementáreň, a.s., Ladce, CEMMAC a.s., Horné Srnie, Stredoslovenská cementáreň a.s., Banská Bystrica, Holcim (Slovensko), a.s., Rohožník. 

Úrad skúmal za akú cenu by vyššie uvedení odberatelia nakupovali vysokopecnú granulovanú trosku v období január až september 2002, vzhľadom na odobraté množstvo, keby ju nakupovali priamo od spoločnosti U.S. Steel Košice, s.r.o. vychádzajúc z vyššie uvedenej Rabatovej listiny a zároveň, či z odberu od spoločnosti SLAG-SCRAP, a.s. majú tieto spoločnosti prospech, tak ako bol deklarovaný spoločnosťou SLAG-SCRAP, a.s.  

Odberateľ	Nákup
v tis. tonách
1. – 9. 2002	Cena za tonu podľa 
Rabatovej listiny
U.S. Steel Košice, s.r.o.	Cena dodávky
v tis. Sk 	Cena za tonu od SLAG-SCRAP a.s.	Cena dodávky
v tis. Sk	Prospech
pri odbere od 
SLAG-SCRAP a.s.
v Sk	
Považská cementáreň, a.s., Ladce	89	115	10 235	110	9 790	+ 445 000	
CEMMAC a.s., Horné Srnie	83	115	9 545	110	9 130	+ 415 000	
HOLCIM - Stredoslovenská cementáreň a.s., Banská Bystrica	54	115	6 210	110	5 940	+ 270 000	
HOLCIM 
(Slovensko), a.s.,
Rohožník	116	110	12 760	110	12 760	bez rozdielu	

Vzhľadom na vyššie uvedené je jednoznačné, že odberatelia, spoločnosti Považská cementáreň, a.s., Ladce, CEMMAC a.s., Horné Srnie, Stredoslovenská cementáreň a.s., Banská Bystrica, Holcim (Slovensko), a.s., Rohožník majú prospech z toho, že nakupujú vysokopecnú granulovanú trosku od spoločnosti SLAG-SCRAP, a.s.  Pritom, ako deklaruje spoločnosť SLAG-SCRAP, a.s., majú zabezpečenú vyrovnanosť kvality, kontrolu odberov a dodávky podľa požadovanej potreby. Všetci odberatelia, cementárne, ťažia z výhody, ktorú im poskytuje cenový postup uplatňovaný spoločnosťou U. S. Steel Košice, s.r.o., ktorý cenovo zvýhodňuje veľkoodbery. Tieto výhody sú možné len pri zabezpečení kompletného odberu a vylúčení poplatkov za skladovanie. Poplatky za skladovanie by samozrejme cenu granulátu zvyšovali. 
	
Uvedené prínosy pri odberoch vysokopecnej granulovanej trosky prostredníctvom spoločnosti SLAG-SCRAP, a.s. spočívajúce v nižšej cene a vyrovnanej kvalite tovaru sa v konečnom dôsledku pozitívne prejavia aj v cene a kvalite výsledného produktu, t.j. cementu, čo predstavuje prínos aj pre spotrebiteľov.
 
Úrad na základe vyššieho uvedeného dospel k záveru, že ustanovenia v predmetnej  Rámcovej zmluve, ktoré sú obsiahnuté v Článku VII, bod 7.1. a bod 7.2. poskytujú spotrebiteľom primeranú časť prospechu, čím je splnená podmienka podľa § 6 ods. 3 písm. b) zákona.

-  Zhodnotenie podľa § 6 ods. 3 písm. c) zákona, t.j. či Rámcová zmluva neukladá účastníkom dohody obmedzujúcej súťaž také obmedzenia, ktoré nie sú nevyhnutné na dosahovanie cieľov dohody.

Ako už bolo vyššie uvedené, predmetom Rámcovej zmluvy je stanovenie množstva, sortimentu, kvality, zásady tvorby cien a podstatných podmienok dodávok vysokopecnej granulovanej trosky a vysokopecného štrku medzi spoločnosťami U. S. Steel Košice, s.r.o. a SLAG – SCRAP, a.s. Na základe Rámcovej zmluvy, konkrétne článku VII – Osobitné ustanovenia, bod 7.2. sa spoločnosť SLAG – SCRAP, a.s., za predpokladu, že si uplatní právo z neho vyplývajúce, stáva exkluzívnym odberateľom zmluvných tovarov od spoločnosti U.S. Steel Košice, s.r.o. 

Na druhej strane z článku VII Rámcovej zmluvy - Osobitné ustanovenia, bod 7.1. vyplýva povinnosť pre spoločnosť SLAG – SCRAP, a.s. plne zabezpečovať touto komoditou aj potreby ostatných odberateľov, t.j. cementární Považská cementáreň, a.s., Ladce, CEMMAC a.s., Horné Srnie, Stredoslovenská cementáreň a.s., Banská Bystrica a Holcim (Slovensko), a.s., Rohožník. Uvedené ustanovenie sleduje cieľ deklarovať tretím stranám vylúčenie prípadných možných negatívnych dopadov z dôvodu postavenia spoločnosti  SLAG-SCRAP a.s. ako exkluzívneho odberateľa od spoločnosti U.S. Steel Košice, s.r.o. voči ostatným odberateľom.
 
Zo strany spoločnosti U. S. Steel Košice, s.r.o. je deklarovaný dlhodobý záujem likvidovať 100 % produkcie tekutej trosky. Spoločnosť zároveň sleduje cieľ presunúť odbytovú činnosť s vysokopecnou granulovanou troskou na špecializovanú spoločnosť, nakoľko predmetná problematika je mimo hlavného zamerania oceliarne. Riešením je, keď odbyt zabezpečuje jeden odberateľ, t.j. SLAG – SCRAP, a.s. Pre U. S. Steel Košice, s.r.o. je podstatné mať zabezpečenú istotu odberu. K tomu smeruje aj predmetná zmluva. 

Na druhej strane odberateľ SLAG – SCRAP, a.s. musí vyvinúť  úsilie jednak organizačné a samozrejme aj investičné – v rámci skupiny VSH, majoritného akcionára spoločnosti SLAG – SCRAP, a.s. Musí zabezpečiť stálosť odberov v dlhodobom horizonte, čo je podmienené investičnou prípravou a samotnými zariadeniami umožňujúcimi spracovanie väčších objemov vysokopecného granulátu. Vzhľadom na pripravované významné investičné akcie v rámci spoločnosti VSH, kde sa vysokopecná granulovaná troska bude používať ako súčasť surovinovej múčky pri výpale slinku, vo vzťahu k uvažovaným investíciám a ich návratnosti si táto skutočnosť taktiež vyžaduje stabilizované zmluvné dodávky veľkého objemu vysokopecnej granulovanej trosky pre spoločnosť SLAG-SCRAP, a.s. 

Úrad na základe vyššieho uvedeného dospel k záveru, že ustanovenia v predmetnej  Rámcovej zmluve, ktoré sú obsiahnuté v Článku VII, bod 7.1. a bod 7.2. predstavujú také obmedzenia, ktoré sú nevyhnutné pre dosiahnutie cieľov Rámcovej zmluvy, čím je splnená podmienka podľa § 6 ods. 3 písm. c) zákona.
    
-  Zhodnotenie podľa § 6 ods. 3 písm. d) zákona, t.j. či Rámcová zmluva neumožňuje účastníkom dohody obmedzujúcej súťaž vylúčiť vo vzťahu k podstatnej časti dotknutého tovaru na relevantnom trhu: 

	Vysokopecná granulovaná troska je komodita, ktorá sa vyrába z odpadu, ktorý vzniká pri výrobe ocele, t.j. tekutej trosky. Na území Slovenskej republiky je jediný hutnícky kombinát, a to v U.S. Steel Košice, s.r.o. Jeho podiel na vymedzenom relevantnom trhu dodávok vysokopecnej granulovanej trosky v Slovenskej republike v roku 2002 predstavoval 94,08 %. Zvyšok predstavujú iba nepravidelné dovozy z Českej republiky. Na druhej strane jediným spôsobom použitia tejto komodity (t.j. pre výrobu zmesných troskoportlandských cementov) je daný aj okruh odberateľov v Slovenskej republike, ktorými sú cementárne spoločností Považská cementáreň, a.s., Ladce, CEMMAC a.s., Horné Srnie, Stredoslovenská cementáreň a.s., Banská Bystrica, Holcim (Slovensko), a.s., Rohožník  a VSH, a.s. Turňa nad Bodvou. Iní odberatelia v rámci Slovenskej republiky neexistujú. 

Spoločnosť SLAG – SCRAP, a.s. je dlhodobým dodávateľom vysokopecnej granulovanej trosky pre cementárne. K zmene jej postavenia došlo v roku 2002. Pokiaľ do konca roku 2001 bola spoločnosť SLAG – SCRAP, a.s., spracovateľom vysokopecnej trosky od spoločnosti U. S. Steel Košice, s.r.o. na troskový granulát a zároveň predmetnú komoditu aj odbytovala, v roku 2002 sa presunula spracovateľská činnosť na spoločnosť Vulkmont, a.s. (dcéru U. S. Steel, s.r.o.), pričom odbytovú činnosť pre koncových odberateľov naďalej realizuje spoločnosť SLAG – SCRAP, a.s., ktorej majoritným  vlastníkom je spoločnosť  VSH, a.s. Turňa nad Bodvou (67 %) vlastniaca cementáreň v Turni nad Bodvou ako aj spoločnosť Holcim (Slovensko), a.s., Rohožník (33 %) vlastniaca cementárne v Rohožníku a v Banskej Bystrici. Úrad sa preto zameral na preskúmanie závislosti ostatných producentov cementu v Slovenskej republike, t.j. Považská cementáreň, a.s., Ladce, CEMMAC a.s., Horné Srnie na tomto jedinom zdroji vysokopecnej granulovanej trosky v Slovenskej republike. 

 Úrad na základe informácii od producentov cementu zistil, že dodávky od iných producentov vysokopecnej granulovanej trosky mimo územia Slovenskej republiky sú síce možné, avšak značne komplikované a neisté (napr. problémy s uzatváraním dlhodobých dodávateľsko-odberateľských zmlúv, konkrétne s producentmi z Českej republiky a  v  neposlednom rade aj z hľadiska cenových rozdielov pri dodávkach predmetnej komodity zo zahraničia). Prípadné zahraničné zdroje boli hodnotené ako neporovnateľné a značne riskantné. 

Úrad skúmal aj prípadnú možnosť zameniteľnosti vysokopecnej granulovanej trosky za inú komoditu pri výrobe cementov. Na základe predložených stanovísk od jednotlivých producentov troskoportlandských cementov v Slovenskej republike úrad dospel k záveru, že vysokopecná granulovaná troska je nenahraditeľnou zložkou týchto zmesných cementov. Nahradenie vysokopecnej granulovanej trosky inou zložkou, napr. pucolánom, alebo vápencom je síce technicky možné, avšak táto zmena by bola značne investične náročná. Čo sa týka možnosti používať prípadne popolček bolo konštatované, že problémom je zabezpečenie kvality z hľadiska požiadaviek normy a potreba investícii na vybudovanie popolčekového hospodárstva. Ako negatívum bola označená aj opačná sezónnosť produkcie popolčeka a cementu. Celkove bolo zo strany cementární konštatované, že aj vlastnosti cementov vyrábaných s inou vyššie uvedenou zložkou namiesto vysokopecnej granulovanej trosky  sú rozdielne a aj reakciu trhu na ponuku takýchto zmesných cementov by bolo ťažké odhadnúť. 

Na základe uvedených skutočností prišiel úrad k záveru, že vysokopecná granulovaná troska pri výrobe cementu nie je zastupiteľná iným tovarom. Úrad zároveň konštatuje, že slovenský trh dodávok vysokopecnej granulovanej trosky nie je súčasťou väčšieho, napr. stredoeurópskeho trhu, nakoľko podmienky dodávok vysokopecnej granulovanej trosky na susediacich trhoch sú odlišné od trhu Slovenskej republiky a súťažné podmienky nie sú homogénne. Podiel dodávok vysokopecnej granulovanej trosky od spoločnosti  U. S. Steel Košice, s.r.o. na relevantnom trhu Slovenskej republiky je pritom veľmi vysoký a dosahuje približne 94 %.    
 
Vzhľadom na vyššie uvedené je možné konštatovať, že predmetné dojednania Zmluvy umožňujú účastníkom dohody vylúčiť súťaž vo vzťahu k podstatnej časti dotknutého tovaru, t.j. vysokopecnej granulovanej trosky, čím nie je splnená podmienka podľa § 6 ods. 3 písm. d) zákona.      
	
Úrad v tejto súvislosti uvádza, že pri svojich záveroch vzal do úvahy aj skutočnosť, že akcionármi exkluzívneho odberateľa vysokopecnej granulovanej trosky, t.j. spoločnosti SLAG – SCRAP, a.s., sú producenti cementu  VSH, a.s. Turňa nad Bodvou a Holcim (Slovensko), a.s., Rohožník. Ostatné tuzemské spoločnosti zaoberajúce sa výrobou cementu,  t.j. Považská cementáreň, a.s., Ladce, CEMMAC a.s., Horné Srnie by sa v dôsledku uzatvorenia Rámcovej zmluvy dostali pri odbere vysokopecnej granulovanej trosky do závislosti od konkurenčných spoločností s možným negatívnym vplyvom na hospodársku súťaž. 

Úrad v zmysle § 33 zákona vyzval účastníkov správneho konania, aby sa pred vydaním rozhodnutia ústne alebo písomne vyjadrili k výsledkom vyšetrovania, ktoré úrad v predmetnej veci vykonal. 

Podnikateľ U.S. Steel Košice, s.r.o. sa v stanovenej lehote k výsledkom vyšetrovania nevyjadril. 

Spoločnosť SLAG-SCRAP, a.s. v liste, ktorý úrad obdržal dňa 30. 01. 2003 sa vyjadrila k výsledkom vyšetrovania, ktoré úrad v predmetnej veci vykonal. Spoločnosť SLAG-SCRAP, a.s. zastáva názor, že Rámcová zmluva spĺňa aj podmienku § 6 ods. 3 písm. d) zákona, t.j.  že neumožňuje účastníkom dohody obmedzujúcej súťaž vylúčiť ju vo vzťahu k podstatnej časti dotknutého tovaru na relevantnom trhu, čo zdôvodňuje tým, že zahraničné zdroje vysokopecnej granulovanej trosky pokladá za rovnocenné s tuzemským. Spoločnosť svoje stanovisko opiera o názor, že prístupnosť zahraničných zdrojov (predovšetkým z Českej republiky, ale aj z Ukrajiny) je pre potencionálnych odberateľov zo Slovenskej republiky len záležitosťou ochoty týchto jednotlivých dotknutých subjektov rokovať so zahraničnými partnermi o dodávkach a podmienkach ich realizácie s konštatovaním, že je jednoduchšie spoliehať sa na domáce zdroje.  

Ako už bolo vyššie uvedené, úrad skúmal aj možnosť nahradiť dodávky troskových výrobkov z jediného zdroja predmetnej komodity v Slovenskej republike dovozmi zo zahraničia. Na základe zistených informácii úrad naďalej zastáva názor, že možné dodávky vysokopecnej granulovanej trosky zo zahraničia sú komplikovanejšie a neisté, ako aj cenovo nevýhodnejšie. 

Spoločnosť SLAG-SCRAP, a.s. sa ďalej vo svojom stanovisku vracia k argumentu možnej zameniteľnosti vysokopecnej granulovanej trosky pri výrobe troskoportlandských cementov iným substrátom (kremičité úlety, pucolán, popolček, kalcinované bridlice, vápenec a pod.), pričom potrebný zásah do technológie potencionálnej cementárne z dôvodu prechodu z vysokopecnej granulovanej trosky na inú zložku hodnotí ako nenáročný. 
 
Zistenia, ku ktorým úrad dospel v otázke možnej zameniteľnosti vysokopecnej granulovanej trosky za inú komoditu pri výrobe zmesných cementov sú uvedené vyššie, pričom úrad konštatuje, že spoločnosť SLAG-SCRAP, a.s. neuviedla nové argumenty k tejto problematike. 
	
	Spoločnosť SLAG-SCRAP, a.s. sa v predmetnom stanovisku vyjadrila aj k problematike doterajšieho plnenia Rámcovej zmluvy v roku 2002, pričom uvádza názor, že Rámcová zmluva nebola v hodnotenom období plnená, nakoľko odbyt predmetných komodít bol realizovaný spoločnosťami U. S. Steel Košice, s.r.o. a SLAG-SCRAP, a.s. nezávisle a nie len výhradne spoločnosťou SLAG-SCRAP, a.s. 
	
	V tejto súvislosti úrad zastáva názor, že čo sa týka odbytu vysokopecnej granulovanej trosky pre cementárne došlo k plneniu Rámcovej zmluvy. Uvedená skutočnosť je zrejmá aj z bilancie odbytu vysokopecnej granulovanej trosky za rok 2002 predloženej oboma spoločnosťami. Celý odbyt vysokopecnej granulovanej trosky z produkcie U.S. Steel Košice, s.r.o. je až na zanedbateľné množstvo smerovaný do spoločnosti SLAG-SCRAP, a.s., pričom odbyt pre ostatných producentov cementu bol realizovaný už spoločnosťou SLAG-SCRAP, a.s. Uvedenú skutočnosť spoločnosť SLAG-SCRAP, a.s. hodnotí tak, že jediným dôvodom prečo cementárne nakupovali granulovanú trosku práve od spoločnosti SLAG-SCRAP, a.s. bolo využívanie rabatovej zľavy poskytovanej spoločnosťou U. S. Steel, s.r.o. spoločnosti SLAG-SCRAP, a.s., pričom nepripúšťa , že by niečo bránilo aj priamemu odberu od spoločnosti U. S. Steel, s.r.o.    
	
	Uvedené tvrdenie spoločnosti U. S. Steel, s.r.o. je však v rozpore s informáciou poskytnutou spoločnosťou Považská cementáreň, a.s., Ladce, ktorá v liste doručenom na úrad dňa 26. 08. 2002, evidovanom pod číslom 4799/2002 uvádza, okrem iného, tú skutočnosť, že mali záujem nakúpiť v roku 2002 predmetnú komoditu priamo u výrobcu, t.j. u U. S. Steel, s.r.o., pričom im však bolo oznámené, že ich žiadosť bola postúpená spoločnosti SLAG-SCRAP, a.s. Nakoľko ich to neuspokojilo, obrátili sa s požiadavkou o vyjadrenie na U. S. Steel, s.r.o. či priame dodávky trosky pre ich spoločnosť sú vylúčené. Ako spoločnosť Považská cementáreň, a.s., Ladce v predmetnom liste uvádza, bolo im zo strany U. S. Steel, s.r.o. oznámené, že vzhľadom na výhradnú zmluvu so spoločnosťou SLAG-SCRAP, a.s. to nie je možné. Vzhľadom na vyššie uvedené úrad dospel k záveru, že predmetná Rámcová zmluva bola v roku 2002 zmluvnými stranami plnená.               
	
	Záverom spoločnosť SLAG-SCRAP, a.s. oznamuje úradu, že uzatvorila dňa 12. 12. 2002 so spoločnosťou U.S. Steel Košice, s.r.o. novú Rámcovú zmluvu na roky 2003-2007          č. 330/02ZVP/HD, čím stratila účinnosť a platnosť posudzovaná Rámcová zmluva                          č. 196/02/ZVP/HD zo dňa 18. 01. 2002. 

	Podľa § 38 ods. 1 zákona úrad za porušenie ustanovenia § 4 ods. 1 zákona uloží podnikateľovi pokutu do 10 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do           10 000,- Sk alebo ktorý nemal žiaden obrat, alebo podnikateľovi,  ktorého obrat nemožno vyčísliť, pokutu do 10 000 000,- Sk.
	
	Podľa § 38 ods. 3 zákona pokutu podľa ods. 1 nemožno uložiť podnikateľovi, ktorý požiadal úrad o vydanie rozhodnutia podľa § 6 ods. 3 a 4 a preukázal, že nedošlo k plneniu dohody obmedzujúcej súťaž. 
	
Ako už bolo vyššie uvedené, podnikateľ SLAG-SCRAP, a.s. požiadal úrad o vydanie rozhodnutia podľa § 6 ods. 3 zákona, avšak úrad na základe vyššie uvedených skutočností zistil, že predmetná Rámcová zmluva bola plnená. Vzhľadom na to úrad postupoval podľa § 38 ods. 1 zákona a udelil obom podnikateľom peňažnú pokutu vo výške 300 000 Sk..

	Za účelom určenia výšky pokuty si úrad od oboch spoločností vyžiadal údaje o ich obrate podľa § 10 ods. 3 zákona za rok 2002. Ako vyplýva z predložených podkladov, obrat spoločnosti SLAG-SCRAP, a.s. za rok 2002 predstavoval 96 547 100, 81 Sk a obrat spoločnosti U. S. Steel, s.r.o. predstavoval 58 600 839 755,- Sk.

	Pri určení výšky pokuty pre oboch účastníkov dohody obmedzujúcej súťaž úrad vychádzal najmä zo skutočností, že spoločnosť SLAG-SCRAP, a.s. sama požiadala úrad o vydanie rozhodnutia podľa § 6 ods. 3 zákona. Napriek tomu, že zmluvné strany svojím konaním naplnili skutkovú podstatu § 4 ods. 1 zákona, úrad v rámci správneho konania dospel k záveru, že dotknuté spoločnosti svojím konaním nespôsobili takú ujmu na hospodárskej súťaži, ktorá by mala negatívny dopad pre ostatných podnikateľov pôsobiacich na dotknutých relevantných trhoch. Počas celého správneho konania obe spoločnosti s úradom spolupracovali, predkladali vyžiadané dokumenty, poskytovali požadované informácie a podávali vysvetlenia. 
	
	Ako bolo už vyššie uvedené spoločnosti SLAG-SCRAP, a.s. a U. S. Steel Košice, s.r.o. oznámili úradu, že z vlastnej iniciatívy, ešte pred vydaním tohto rozhodnutia, uzatvorili dňa 12. 12. 2002 novú Rámcovú zmluvu na roky 2003-2007, čím stratila účinnosť a platnosť posudzovaná Rámcová zmluva.  

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.
	
Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona Slovenskej národnej rady č. 465/2002 Z. z. o skupinových výnimkách zo zákazu dohôd obmedzujúcich súťaž a o zmene a doplnení niektorých zákonov proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž do 15 dní odo dňa doručenia rozhodnutia. V zmysle § 61 ods. 1 zákona č. 71/1967 Zb. o správnom konaní má včas podaný rozklad odkladný účinok

          		 					      Ing. Ján Šufliarsky
                                                                        riaditeľ odboru dohôd obmedzujúcich súťaž

Rozhodnutie sa doručí:

Ing. Martin Gajdoš, SLAG-SCRAP, a.s. Košice, Vstupný areál U.S. Steel, 044 54 Košice
U.S. Steel Košice, s.r.o., Vstupný areál U.S. Steel, 044 54 Košice